Täpselt nädal on veel jäänud briti kultusseriaalile vändatava järje "Little Britain USA" esimese osa eetrisseminekuni. Tuntud kvaliteetseepide tootja HBO on ette võtnud tänuväärt töö ja meelitanud Matt Lucas'e ning David Walliams'i teispoole Atlandit, kus vaataja saab taaskord kohtuma nii vanade lemmikute (jah, ka Daffyd Thomas on samuti Ameerikat avastama sõitnud) kui ka täiesti uute tegelaskujudega. Nagu näiteks pensionil astronaudi, kaheksandana (ja vuntsikandjatest esimesena!) Kuul käinud mehe Bing Gordyn'i, ameerika kõige armsama tüdrukukese Ellie Grace'i või pidevalt jõusaali riietusruumis ringi jõlkuvate musklimägede Mark'i ja Tom'iga, kellel hakkab veri kehas ümber paiknema, kui nad sunnivad end mõtlema jääkülma duši peale koos Danny DeVito'ga...    Praeguseks on lubatud vähemalt kuute osa (nagu oli ka "originaali" teisel ning kolmandal hooajal) ja 28. septembril kell 22.30 läheb lahti. Usutavasti tähendab see seda, et tänu interneti võlumaailmale saab neid üsna pea ka siinsetes provintsiaalsetes majapidamistes vaadata. Seni võib teaser'id nende ametlikult kodulehelt kiigata. :)